ราชธานีฯหวั่น เศรษฐกิจฟุบ เช็กทุกไตรมาส
ราชธานี ลิสซิ่ง ปรับแผนรับเศรษฐกิจ ตรวจเช็กทุกไตรมาส หวั่นปล่อยกู้สะดุดหลุดเป้า
24 ก.พ. 2559

ราชธานี ลิสซิ่ง ปรับแผนรับเศรษฐกิจ ตรวจเช็กทุกไตรมาส หวั่นปล่อยกู้สะดุดหลุดเป้า
นายโกวิท รุ่งวัฒนโสภณ กรรมการผู้จัดการ บริษัท ราชธานี ลิสซิ่ง เปิดเผยว่า ในสิ้นเดือน มี.ค.นี้บริษัทจะมีการประเมินผลกระทบจากภาวะเศรษฐกิจใหม่อีกครั้งว่าจะส่งผลให้ปีนี้บริษัทสามารถปล่อยสินเชื่อใหม่ได้ตามที่ตั้งเป้าไว้ 1.7 หมื่นล้านบาท หรือเติบโต 15% หรือไม่ เนื่องจากเริ่มเห็นสัญญาณว่าโครงการก่อสร้างขนาดใหญ่ของรัฐบาลที่จะใช้กระตุ้นเศรษฐกิจอาจจะต้องชะลอออกไปอีก และอาจส่งผลต่อการปล่อยสินเชื่อรถบรรทุกที่เป็นสินเชื่อหลักของบริษัทได้ 
“หลังจากนี้เราจะมีการประเมินสภาพตลาดกันทุกไตรมาส ส่วนจะปรับลดเป้าหรือไม่นั้น คงต้องรอดูอีกที แต่ในช่วงเดือน ม.ค.-ก.พ.ที่ผ่านมา ยังสามารถปล่อยกู้ได้ตามเป้าเดือนละ 1,400 ล้านบาท เพิ่มขึ้นจากปี 2558 ที่เฉลี่ยปล่อยกู้ได้เดือนละ 1,100 ล้านบาท โดยมียอดสินเชื่อใหม่อยู่ที่ 1.4 หมื่นล้านบาท และมียอดสินเชื่อคงค้างที่ 3 หมื่นล้านบาท” นายโกวิท กล่าว
ทั้งนี้ ล่าสุดที่ประชุมคณะกรรมการบริษัทมีมติให้จ่ายเงินปันผลเป็นเงินสดให้กับผู้ถือหุ้น ในอัตราหุ้นละ 0.18 บาท รวมเป็นเงิน 434 ล้านบาท หรือคิดเป็น 58% ของกำไรสุทธิปี 2558 ที่ทำได้ 748 ล้านบาท โดยจะมีการประชุมสามัญผู้ถือหุ้นเพื่อขออนุมัติอีกครั้งในวันที่ 1 เม.ย.นี้
นายโกวิท กล่าวว่า สำหรับเหตุผลที่ปีนี้มีการจ่ายปันผลเป็นเงินสด เนื่องจากปัจจุบันบริษัทมีทุนที่เพียงพอแล้ว สามารถรองรับการปล่อยสินเชื่อของบริษัทได้อีก 2 ปีเป็นอย่างน้อย หรือคิดเป็นวงเงินปล่อยสินเชื่อที่ 4 หมื่นล้านบาท เมื่อเทียบกับช่วง 2-3 ปีก่อนหน้าที่ต้องจ่ายปันผลเป็นหุ้น เพราะช่วงนั้นบริษัทยังมีความต้องการเรื่องทุนเป็นหลัก